乙酸鈉

乙酸鈉，又叫醋酸鈉，晶體有無水同三水合物兩種形式。

物理性質 
無水醋酸鈉係白色或灰白色粉末，比重1.528，熔點324°C，沸點881.4°C，可溶喺水，難溶喺有機溶劑，水溶液呈鹼性。

三水合醋酸鈉結晶比重1.45，熔點58°C，喺120°C即失結晶水變無水醋酸鈉；且喺大氣中風化，逐漸失水，日久而成白色粉末。

合成 
乙酸鈉同其它可溶乙酸鹽一樣，可用醋酸同氫氧化鈉、碳酸鈉或碳酸氫鈉反應出來：

HOAc＋NaOH　→　NaOAc＋H₂O

2HOAc＋Na₂CO₃　→　2NaOAc＋CO₂＋H₂O

HOAc＋NaHCO₃　→　NaOAc＋CO₂＋H₂O

工業合成無水物用乙酸同鈉喺惰氣環境反應：

2HOAc＋2Na　→　2NaOAc＋H₂

化學反應 
乙酸鈉同鹵烷可用來整酯：

CH₃COONa＋CH₃CH₂Br　→　CH₃COOCH₂CH₃＋NaBr

鹼石灰同乙酸鈉共熱脫羧得到碳酸鈉同甲烷：

CH₃CO₂Na＋NaOH　→　CH4＋Na₂CO₃

此反應常用氧化鈣催化；亦可用銫鹽催化。

用途

食品 
乙酸鈉可作調味料加落嘢食度，醋鹽味薯片就係用乙酸鈉來調味。歐盟批准乙酸鈉做食品添加劑，編號E262，可用喺嘢食度。

緩衝劑 
作為乙酸嘅共軛鹼，乙酸鈉可同乙酸組成緩衝溶液，pH調節範圍3.7至5.6，喺化學同生物化學非常有用。

暖包 
有啲暖包由過飽和乙酸鈉溶液整成。隻溶液可由加熱溶解乙酸鈉晶體後冷卻熱溶液得到，其中加熱溫度要超過晶體熔點。三水乙酸鈉熔點58°C。用爾隻暖包時屈下暖包以形成晶核，溶液嘅乙酸鈉晶體析出並釋放結晶熱，佢熔化潛熱係每公斤264至289 kJ。爾種暖包只要喺滾水度加熱幾分鐘就可以循環再用，同其它形式嘅暖包毋同。

來源